ఉమర్ అమీన్

ఉమర్ అమీన్ (జననం 1989, అక్టోబరు 16) పాకిస్తానీ క్రికెట్ ఆటగాడు. 2010 ఆసియా కప్‌లో శ్రీలంకతో జరిగిన ఓపెనింగ్ మ్యాచ్‌లో వన్డే అంతర్జాతీయ క్రికెట్ లోకి అరంగేట్రం చేశాడు.

ఇంగ్లాండ్‌లో ఆస్ట్రేలియాతో జరిగిన రెండు మ్యాచ్‌ల టెస్టు సిరీస్‌కు పాకిస్థాన్ జట్టులో అమీన్ కూడా ఉన్నాడు. 2010, జూలై 13న యుకె, లండన్‌లోని లార్డ్స్ క్రికెట్ గ్రౌండ్‌లో సిరీస్ ప్రారంభ మ్యాచ్‌లో తన తొలి టెస్టును ఆడాడు.

జననం 
అమీన్ 1989, అక్టోబర్ 16న పాకిస్థాన్‌, పంజాబ్, రావల్పిండిలో జన్మించాడు. 2001లో, ఏడవ తరగతిలో అమీన్ యూత్ లీగ్ క్రికెట్ ఆడటం ప్రారంభించాడు.

దేశీయ క్రికెట్ 
పాకిస్తాన్ అండర్19 జట్టుకు ఎంపికయ్యాడు, ఆ తర్వాత అతను పాకిస్తాన్ ఎ స్క్వాడ్‌కి ఎంపికయ్యాడు. నేషనల్ బ్యాంక్ ఆఫ్ పాకిస్తాన్ నుండి కూడా పిలుపు అందుకున్నాడు. కెప్టెన్ కమ్రాన్ అక్మల్ నేతృత్వంలోని ఎన్బీపి జట్టులో ఎంపికయ్యాడు. ఆస్ట్రేలియాలో పర్యటించిన పాకిస్థాన్ ఎ జట్టులో అమీన్ సభ్యుడిగా ఉన్నాడు.

2018 ఏప్రిల్ లో, అమీన్ 2018 పాకిస్తాన్ కప్ కోసం సింధు జట్టుకు కెప్టెన్‌గా ఎంపికయ్యాడు.  2018-19 క్వాయిడ్-ఎ-అజం ట్రోఫీలో సుయ్ సదరన్ గ్యాస్ కార్పొరేషన్ తరపున తొమ్మిది మ్యాచ్‌లలో 728 పరుగులతో అత్యధిక పరుగుల స్కోరర్‌గా నిలిచాడు. 2019 మార్చిలో, 2019 పాకిస్తాన్ కప్ కోసం సింధు జట్టులోకి ఎంపికయ్యాడు.

2019 సెప్టెంబరులో, 2019–20 క్వాయిడ్-ఇ-అజామ్ ట్రోఫీ టోర్నమెంట్ కోసం నార్తర్న్ జట్టులో అమీన్ ఎంపికయ్యాడు. 2021 జనవరిలో, 2020–21 పాకిస్తాన్ కప్ కోసం నార్తర్న్ జట్టులోకి ఎంపికయ్యాడు.

అంతర్జాతీయ క్రికెట్ 
2010 ఆసియా కప్‌లో శ్రీలంకపై అరంగేట్రం చేసి ఏడు పరుగులు చేయడంతో అమీన్ అంతర్జాతీయ కెరీర్ ప్రారంభమైంది. భారత్‌తో జరిగిన రెండవ మ్యాచ్‌లో, అమీన్ ఐదు పరుగులు మాత్రమే చేశాడు. చివరి మ్యాచ్‌లో 22 పరుగులు చేశాడు.

అమీన్ ఆస్ట్రేలియాపై తన టెస్టు అరంగేట్రం చేసాడు. తన తొలి ఇన్నింగ్స్‌లో ఒక పరుగు సాధించి, రెండవ ఇన్నింగ్స్‌లో 33 పరుగులు చేశాడు. తన టీ20 అరంగేట్రంలో 34 బంతుల్లో 47 పరుగులు చేశాడు.

2013 అక్టోబరు-నవంబరులో యునైటెడ్ అరబ్ ఎమిరేట్స్ లో దక్షిణాఫ్రికా పర్యటన సందర్భంగా అమీన్ పాకిస్థాన్ ఎ జట్టుకు కెప్టెన్‌గా ఎంపికయ్యాడు.

మూలాలు

బాహ్య లింకులు 
 

పాకిస్తాన్ క్రికెట్ క్రీడాకారులు
1989 జననాలు
జీవిస్తున్న ప్రజలు
పాకిస్తాన్ టీ20 క్రికెట్ క్రీడాకారులు
పాకిస్తాన్ వన్డే క్రికెట్ క్రీడాకారులు
పాకిస్తాన్ టెస్ట్ క్రికెట్ క్రీడాకారులు